Om en måned falder der dom i den såkaldte Serritslev-sag. Et foreløbigt punktum, men for børnene går livet videre og chancerne for en almindelig tilværelse er ikke særligt gode.

Børn, der har oplevet så grove svigt som børnene fra Serritslev-sagen, går en hård tid i møde som voksne. Det mener lederen af Baglandet i Aalborg, et sted for tidligere anbragte børn, Dorthe Lund. - Svigt fra forældrene er ikke noget man bare glemmer, der er sket skade for livet, siger hun. Dorthe Lund har selv været anbragt og har i flere år arbejdet med anbragte børn. Hun mener ikke, at det er godt, når søskende bliver anbragt hver for sig, som det er tilfældet med børnene fra Serritslev. - De mister jo de få relationer de har, dem de har til hinanden. De bliver splittet i atomer, siger Dorthe Lund. Forskningen og lektor på Aalborg Universitet Karin Kildedal er enig i den betragtning. - Der er udenlandsk forskning, der viser, at søskende ikke har godt af at blive splittet.  De risikerer at blive mere ensomme, siger Karin Kildedal. Tidligere anbragte børn reagerer forskelligt på de svigt, de har oplevet, når de bliver voksne. Men Serritslev-børnene har chancerne for et normalt liv, de er bare blevet forringet. Og erfaringerne viser, at deres liv fremover vil være fyldt med konsekvenser. - Der er mange der har flere partnere, og de isolerer sig, siger Dorthe Lund.